A Bizottság 1914/2003/EK rendelete

(2003. október 30.)

az Európai Közösséget létrehozó szerződés I. mellékletében felsorolt egyes alaptermékek meghatározott mennyiségeinek az aktív feldolgozással kapcsolatos intézkedések szerinti és a gazdasági feltételek előzetes vizsgálata nélküli kihelyezése tekintetében a 3448/93/EK tanácsi rendelet alkalmazási szabályainak megállapításáról szóló 1488/2001/EK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel a legutóbb a 2580/2000/EK rendelettel [1] módosított, a mezőgazdasági termékek feldolgozása révén nyert egyes árukra alkalmazandó kereskedelmi intézkedések megállapításáról szóló, 1993. december 6-i 3448/93/EK tanácsi rendeletre [2] és különösen annak 11. cikke (1) bekezdésének harmadik albekezdésére,

mivel:

(1) A 3448/93/EK rendelet 11. cikkének (1) bekezdése előírja, hogy a legutóbb az Európai Parlament és a Tanács 2700/2000/EK rendeletével [3] módosított, a Közösségi Vámkódex létrehozásáról szóló, 1992. október 12-i 2913/92/EGK tanácsi rendelet [4] 117. cikkének c) pontjában felsorolt gazdasági feltételeket az egyes alaptermékek meghatározott mennyiségeinek az áruk gyártására vonatkozó aktív feldolgozási intézkedések keretében történő behozatala tekintetében teljesítettnek kell tekinteni. A fenti rendelkezés alkalmazásának részletes szabályait – amelyek lehetővé teszik az aktív feldolgozási intézkedések keretében behozni szándékozott egyes mezőgazdasági alaptermékek meghatározását, azok mennyiségeinek ellenőrzését és tervezését – a 3448/93/EK rendelet 16. cikkével összhangban kell elfogadni.

(2) Az 1488/2001/EK bizottsági rendeletet [5] módosítani kell annak tisztázására, hogy az aktív feldolgozási intézkedések keretében behozni szándékozott egyes mezőgazdasági alaptermékek meghatározása, azok mennyiségeinek ellenőrzése és tervezése céljából a 34486/93/EK rendelet 16. cikkében meghatározott eljárások alkalmazhatók.

(3) Az e rendeletben előírt rendelkezések összhangban vannak a Szerződés I. mellékletében fel nem sorolt, feldolgozott mezőgazdasági termékek kereskedelmének horizontális kérdéseivel foglalkozó irányítóbizottság véleményével,

ELFOGADTA EZT A RENDELETET:

1. cikk

Az 1488/2001/EK rendelet a következőképpen módosul:

1. A 2. cikk (2) bekezdése helyébe a következők lépnek:

"(2) Ha a visszatérítéshez szükséges becsült összeg meghaladja a rendelkezésre álló anyagi eszközöket, a különféle alaptermékek mennyiségeit – azok nyolc számjegyű Kombinált Nómenklatúra szerinti kódjával azonosítva – a mérleg segítségével kell megállapítani, a 3448/93/EK rendelet 11. cikke (1) bekezdésével összhangban."

2. A 22. cikk második bekezdése helyébe a következők lépnek:

"Ha a kifizetendő visszatérítés összege becslés szerint nagyobb, mint a rendelkezésre álló anyagi források, a Bizottság – számításba véve a már bizonyítvánnyal ellátott mennyiségeket és a fel nem használt mennyiségeket, amelyekről a Bizottságot a 25. cikk értelmében tájékoztatták – az alaptermékenként rendelkezésre álló fennmaradó mennyiséget a 3448/93/EK rendelet 11. cikke (1) bekezdésével összhangban határozza meg. Ez a mennyiség lesz az Európai Unió Hivatalos Lapjában legkésőbb minden év január 31-éig történő második közzététel, majd a minden évben legkésőbb május 31-ig történő harmadik közzététel tárgya."

3. A 24. cikk helyébe a következők lépnek:

"24. cikk

Az AF-bizonyítványok pótlólagos kibocsátása

A költségvetési év folyamán – számításba véve a bizonyítványokkal már ellátott mennyiségeket és a fel nem használt mennyiségeket, amelyekről a Bizottságot a 25. cikknek megfelelően tájékoztatták – a nyolc számjegyű nómenklatúrakódjával azonosított minden egyes alaptermék rendelkezésre álló fennmaradó mennyisége sürgősségi eljárás keretében, a 3448/93/EK rendelet 11. cikke (1) bekezdésével összhangban határozható meg. Ezt a mennyiséget közzéteszik az Európai Unió Hivatalos Lapjában. A 23. cikk (2)–(5) pontjában előírt rendelkezéseket kell alkalmazni."

2. cikk

Ez a rendelet az Európai Unió Hivatalos Lapjában való kihirdetését követő hetedik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2003. október 30-án.

a Bizottság részéről

Erkki Liikanen

a Bizottság tagja

[1] HL L 298., 2000.11.25., 5. o.

[2] HL L 318., 1993.12. 20., 18. o.

[3] HL L 311., 2000.12.12., 17. o.

[4] HL L 302., 1992.10.19., 1. o.

[5] HL L 196., 2001.7.20., 9. o.

--------------------------------------------------